**ROMÂNIA**

**JUDEŢUL CLUJ**

**CONSILIUL JUDEŢEAN**

**H O T Ă R Â R E**

**privind însuşirea Raportului de evaluare a imobilului în suprafaţă de 1.028 mp, înscris în Cartea funciară nr. 274308 Cluj-Napoca**

Consiliul Judeţean Cluj întrunit în şedinţă ordinară;

Având în vedere Referatul de aprobare cu nr. 40676/2019 la Proiectul de hotărâre privind însuşirea Raportului de evaluare a imobilului în suprafaţă de 1.028 mp, înscris în Cartea funciară nr. 274308 Cluj-Napoca, propus de Preşedintele Consiliului Judeţean Cluj, domnul Alin Tișe, însoţit de Raportul compartimentului de resort din cadrul aparatului de specialitate al Consiliului Judeţean Cluj cu nr. 40676/2019 şi de Avizele Comisiei de specialitate nr. 1, 4 și 7;

Luând în considerare:

* Sentința civilă nr. 55/2018 pronunțată de Tribunalul Cluj în Dosarul nr. 127/117/2017 și Decizia civilă nr. 173/R/2018 pronunțată de Curtea de Apel Cluj în Dosarul nr. 127/117/2017, definitivă;
* Hotărârea Consiliului Județean Cluj nr. 123/28.06.2019 privind aprobarea declanșării procedurii de expropriere a imobilului în suprafață 1.028 mp, situat în municipiul Cluj-Napoca, înscris în Cartea funciară nr. 274308 Cluj-Napoca;

În conformitate cu prevederile:

* art. 173 alin. (1) lit. b) şi lit. c) din Ordonanța de urgență a Guvernului nr. 57/2019 privind Codul Administrativ, cu completările ulterioare;
* Legii privind exproprierea pentru cauză de utilitate publică, necesară realizării unor obiective de interes național, județean și local nr. 255/2010, cu modificările și completările ulterioare;
* Hotărârii Guvernului nr. 53/2011 pentru aprobarea Normelor metodologice de aplicare a Legii nr. 255/2010 privind exproprierea pentru cauză de utilitate publică, necesară realizării unor obiective de interes național, județean și local, cu modificările și completările ulterioare;

Fiind îndeplinite prevederile cuprinse la art. 182 alin. (4) coroborate cu art. 136 și art. 139 din Ordonanța de urgență a Guvernului nr. 57/2019 privind Codul Administrativ, cu completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul Administrativ, cu completările ulterioare;

**hotărăşte:**

**Art. 1.** Se însuşeşte Raportul de evaluare a proprietăţii imobiliare în vederea stabilirii valorii de despăgubire, întocmit de către GAMA EVAL INVEST S.R.L., cuprins în **anexa nr. 1** care face parte integrantă din prezenta hotărâre.

**Art. 2. (1)** Se aprobă suma acordată cu titlu de despăgubire pentru exproprierea imobilului în suprafaţă 1.028 mp, înscris în Cartea funciară nr. 274308 Cluj-Napoca, în cuantum de 120.678 lei, conform **anexei nr. 2** care face parte integrantă din prezenta hotărâre.

**(2)** Suma acordată cu titlu de despăgubire va fi alocată din bugetul Judeţului Cluj şi se consemnează într-un cont bancar deschis pe numele Judeţului Cluj, la dispoziţia proprietarului imobilului.

**Art. 3. (1)** Prezenta hotărâre reprezintă decizia de expropriere în sensul prevederilor Legii nr. 255/2010 şi constituie titlu executoriu pentru predarea bunurilor imobile, atât împotriva expropriatului, cât şi împotriva celor care pretind un drept legat de bunul imobil expropriat, până la soluţionarea definitivă a litigiilor având ca obiect stabilirea dreptului de proprietate asupra bunului imobil expropriat.

**(2)** Contestaţiile formulate împotriva prezentei hotărâri de expropriere nu suspendă transferul dreptului de proprietate asupra bunului imobil în cauză.

**(3)** Prezenta hotărâre de expropriere produce efecte şi în situaţiile în care proprietarul imobilului cuprins în lista anexă la prezenta hotărâre, nu se prezintă la sediul Consiliului Judeţean Cluj în termenul prevăzut de lege, de la data notificării, pentru stabilirea unei juste despăgubiri, sau în situaţia în care nu se ajunge la o înţelegere privind valoarea despăgubirii.

**Art. 4.** Cu punerea în aplicare a prevederilor prezentei hotărâri se încredințează Președintele Consiliului Județean Cluj, prin Direcția Generală Buget-Finanțe, Resurse Umane și Direcția Juridică.

**Art. 5.** Prezenta hotărâre se comunică prin intermediul secretarului judeţului, în termenul prevăzut de lege, Direcţiei Generale Buget-Finanţe, Resurse Umane; Direcției Juridice; Direcţiei Dezvoltare şi Investiţii; Direcţiei Urbanism şi Amenajarea Teritoriului; societății ALMAROM IMPORT-EXPORT S.R.L.; precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi postare pe pagina de internet „www.cjcluj.ro".

**Contrasemnează:**

**p. PREŞEDINTE, SECRETAR AL JUDEŢULUI,**

**Alin Tișe Simona Gaci**

**Nr. 225 din 29 noiembrie 2019**

*Prezenta hotărâre a fost adoptată cu 32 voturi “pentru” și 2 consilieri județeni nu au votat, fiind astfel respectate prevederile legale privind majoritatea de voturi necesară. Din totalul celor 36 de consilieri judeţeni în funcţie și-au înregistrat prezența la ședință un număr de 34 de consilieri județeni.*